《山行》
明代·夏良胜

古林阴木欲无冈，孤棱冉郁撑穹苍。铮铮万籁惊残梦，阳乌走曜衣麻桑。

腔中湛湛无何有，川上晴光花间柳。老农日日理生涯，数口命悬田百亩。

野云洞口为谁开，青峰个个迎人来。大颠解我文学会，一肩稳挈诗囊陪。

二难四美一时集，许多眼界閒收拾。却费将军五万笺，笔锋扫秃烟犹湿。

洗觥命酌还自讴，山花笑上游人头。花香簌簌落酒魄，嘹嘹野鹤舒青眸。

春和却也有秋爽，不独兰亭解心赏。浪云今日非古人，德星昨夜禅关朗。

作者简介：（1480—1538）明江西南城人，字于中。正德三年进士。授刑部主事，调吏部，进考功员外郎，以谏南巡，被杖除名。嘉靖初复职。以争“大礼”，阻张璁等超擢，遭忌恨。迁南京太常少卿。被仇者所讦，谪戍辽东。有《东洲初稿》、《中庸衍义》、《铨司存稿》。